title: Четвърта индустриална революция и криза на либерализма

maintext:
/Поглед.инфо/ Отминаващата година показва, че завършва една епоха, започнала след края на Студената война и краха на СССР. Глобалният проект за повсеместно установяване на либералния световен ред се оказа несъстоятелен. Гражданите на западните държави, където се реализираше този проект, загубиха интерес към него, което се потвърждава от резултатите от плебисцитите, проведени там. Ето мненията на няколко чуждестранни експерти за отиващата си година пред lenta.ru
Яшар Якиш, външен министър на Турция (2002-2003 г.), президент на Центъра за стратегически изследвания STRATIM, експерт на клуб „Валдай”:
През 2016 г. напрежението между двете свръхдържави САЩ и Русия не само не отслабна, а напротив, отношенията им се намират в най-ниската си точка от края на Студената война. Трудно е да се правят прогнози след победата на Доналд Тръмп на президентските избори – той има своеобразен подход в международните отношения. Да видим какво ще последва от изказването му, че страните от НАТО трябва да увеличат бюджета си за отбрана. Най-важното събитие в световната политика през 2016 г. е Брекзит. Това е промяна на парадигмата за Евросъюза. Оказа се, че всяка държава може да излезе от ЕС, ако сметне това за целесъобразно. Китай продължава да укрепва икономическата си мощ. Ръстът на икономическите показатели се забавя, но това можеше да се очаква. Пекин стартира гигантския комуникационно-инфраструктурен проект Икономически пояс „Пътят на коприната” и вече вложи в него трилиони долари. Що се отнася до кризата в Близкия Изток, бяха допуснати маса грешки особено в Сирия и Ирак. Западните държави недооцениха президента Башар Асад: веднага след като в началото на 2011 г. в Сирия избухнаха безредиците, те решиха, че режимът скоро ще падне и изхождайки от това, снабдиха опозицията с оръжие. И едва когато това оръжие се оказа в ръцете на салафитите, Западът започна да се замисля за разликата между фундаменталистите и относително умерените бунтовници. Това още по-силно обърка ситуацията.
Си Раджа Мохан, ръководител на индийския отдел на Фондация „Карнеги”, експерт на клуча „Валдай”:
Докато последиците от глобалната икономическа криза от 2008 г. постепенно биват преодолявани, през 2016 г. набира сила нова важна тенденция, която ще окаже дълготрайно въздействие върху всички големи държави и върху международната политико-икономическа система. Тази тенденция може да бъде характеризирана като четвъртата индустриална революция. Все по-осезаемо в нашия живот става присъствието на такива технологии като изкуствения интелект, роботизацията, системите за обработване на големи количества данни. Мащабите на тази революция ще бъдат много по-впечатляващи, отколкото всички предишни индустриални трансформации. В най-голяма степен тази четвърта индустриална революция ще повлияе върху сферата на труда. Автоматизацията не само ще унищожи много професии, но и кардинално ще поевтини стойността на труда в производствения процес. Тази обезценка на работната сила ще доведе до сериозно преразглеждане на съвременните политико-икономически теории. Четвъртата промишлена революция и съпътстващата я политическа нестабилност ще окажат в близко бъдеще значително въздействие върху баланса на силите в света. Далеч невсички големи държави ще успеят ефективно да се адаптират към нарастващите проблеми, които произтичат от глобализацията и технологичните трансформации. Тези, които успешно се справят с тези предизвикателства, ще подобрят положението си. Останалите ги чака упадък.
Уилям Уолфорт, политолог, професор в катедрата по държавно управление в Дортмут колеж, САЩ, експерт на клуба „Валдай”:
Основната тенденция през 2016 г. е понижаването на импулса на глобалния либерален ред. След края на Студената война изглеждаше, че светът се движи в посоката на повсеместно установяване на либерален ред. Локомотивът на това движение бяха САЩ и други западни държави. Те се стремяха да разпространяват набор от глобални правила, състоящи се от основните либерални идеи: демокрация, права на човека, икономическа глобализация, отвореност, свободно преместване на стоки и хора, силни международни институции. Разбира се, и преди по този път имаше провали и неудачи, но 2016 г. ще остане в историята като годината, нанесла най-тежък удар върху тази идея. Предполагам, че увеличаването на терористичните актове е една от причините за кризата, с която се сблъскаха либералите. След подобни атаки гражданите искат твърда реакция и са готови да пожертват либералните принципи в името на сигурността. Това оказва влияние на политиката, защото партиите реагират на настроенията в обществото. Те обещават силна власт и безопасност, дори ако се налага да има отстъпление от някои либерални и демократични принципи, като прозрачните граници и задължителното приемане на бежанци.
Резултатите от изборите и референдумите през изтичащата година ясно свидетелстват за това, че хората се отвръщат от глобалния либерализъм. Двете главни събития, разбира се, са Брекзит и изборите в САЩ. Но подобни явления са много повече. Достатъчно е да си припомним какво ставаше в Унгария и Полша. Има държави, включително и Русия, които често се отнасят скептично, ако не към всички, то към някои от ключовите положения на либералния проект. Лидерите на тези държави наблюдават случващото се днес по света и се убеждават, че до известна степен са прави. Те разглеждат всички тези тенденции – засилването на националния суверенитет и защитата на националните интереси, като съставна част на собствената си политическа идеология, макар че не цялото население на тези държави е във възторг от случилото се през2016 г. Искам да кажа, че лидерите на Китай, Русия и други страни доста скептично се отнасят към либералния световен ред. Те виждат, че с оглед на ставащото през 2016 г. позициите им до някаква степен са оправдани.
Превод със съкращения, източник Lenta.ru
Източник: a-specto
Стани приятел на Поглед.инфо във facebook и препоръчай на своите приятели


authors:
Калин Първанов
Петър Волгин
Александър Симов
Юрий Борисов
Нако Стефанов
Андрей Пантев

title: ООН прие резолюция срещу израелското заселничество на палестинска територия

maintext:
/Поглед.инфо/ Съветът за сигурност на ООН прие резолюция срещу израелските поселения на палестинска територия с 14 гласа "за" от общо 15, предава АФП.
Документът повелява „Израел да прекъсне изцяло, при това веднага, всички свои заселнически действия върху окупираната Палестинска територия, включително Източен Йерусалим”. В проекторезолюцията се посочва още, че израелските заселнически селища не са „легитимни” и застрашават съществуването на независима Палестина.
Подобна резолюция бе блокирана от ветото на САЩ през 2011 г., но този път страната я подкрепи. Това е първата приета проекторезолюция за Близкия изток от 8 години.
По-рано премиерът на Израел Бенямин Нетаняху и новоизбраният президент Доналд Тръмп призоваха Белия дом да наложи вето на резолюцията. След като това не се случи, Тръмп заяви в "Туитър", че "нещата ще се променят драстично за ООН" след встъпването му в длъжност на 20 януари.
Йерусалим / Израел
Източник: БГНЕС
Стани приятел на Поглед.инфо във facebook и препоръчай на своите приятели

fasttext_language: bg


authors:
Васил Василев
Александър Симов
Юрий Борисов
Калин Първанов
Петър Волгин

title: Намерени са останките на около 80 жертви от катастрофата при Сочи

maintext:
/Поглед.инфо/ Спасители са открили на дъното на Черно море около 80 жертви от катастрофата на самолета Ту-154. Това предаде в понеделник (26 декември) Рамблер, позовавайки се на агенция "Интерфакс".
Както се казва в публикацията, позовавайки се на източник в оперативния щаб на мястото на катастрофата, по време на спасителната операция от водата са били извадени големи фрагменти от фюзелажа и десния двигател на лайнера. Районът на търсене е разделен на 15 сектора, седем от които вече са изследвани от водолазите. По-рано бе съобщено, че спасителите са открили тялото на командира на самолета Роман Волков.
На 25 декември край Сочи се разби самолет на Министерството на отбраната на Русия, на борда на който се е намирал ансамбъл "Александров". Артистите са летели за Сирия, за да отбележат Нова година заедно с руските военнослужещи в авиобаза Хмеймим. Освен това на борда на самолета е била и д-р Елизавета Глинка, по-известна в Русия като доктор Лиза, изпълнителен директор на фондация "Справедлива помощ", член на Съвета по развитие на гражданското общество и правата на човека към президента и известен филантроп. В самолета е имало също така девет журналисти. Общо на борда на самолета са се намирали 92 души, няма информация за оцелели. 26 декември е обявен в Русия за ден на траур.
Източник: Рамблер
Стани приятел на Поглед.инфо във facebook и препоръчай на своите приятели


authors:
Петър Волгин
Нако Стефанов
Андрей Пантев
Александър Симов
Румен Петков

title: Неуспешна операция в Берлин по издирването на Анис Амри

maintext:
/Поглед.инфо/ Спецчасти на полицията проведоха снощи в Берлин операция по издирването на Анис Амри, който е заподозрян за атентата на Коледния базар в Берлин.
Според източник от силовите структури, цитиран от „Ди Велт“, заподозряният не е бил открит.
Операцията е била проведена в продължение на час и половина в жилищна сграда в центъра на града. Един от живеещите там оказал съпротива на служителите на реда и е бил задържан. Самият Амри не е открит. Смята се, че Амри е седял зад волана на камиона, който уби 12 души и рани десетки в понеделник в Берлин. Отговорност за атаката пое терористичната организация „Ислямска държава“. За информация за местонахождението на Амри е обявена награда от 100 000 евро. /ТАСС
Берлин / Германия
Източник: БГНЕС
Стани приятел на Поглед.инфо във facebook и препоръчай на своите приятели


authors:
Пламен Павлов
Юри Михалков
Боян Дуранкев
Васил Василев
Александър Симов

title: Медведев пожела на администрацията на Обама да почива в мир

maintext:
/Поглед.инфо/ Руският премиер Дмитрий Педведев в петък (30 декември) изрази съжаление, че администрацията на президента на САЩ Барак Обама завършва своя мандат в "антируска агония", предаде "Известия".
"Тъжно е, че администрацията на Обама, която започна своя живот с възстановяване на сътрудничеството, го завършва в антируска агония. RIP", написа Медведев на страницата си в Twitter.
В четвъртък САЩ въведоха санкции срещу разузнавателните служи и редица частни лица от Русия, като ги обвини, че са се "намесили в изборите" за президент. На 35 руски дипломати бе наредено да напуснат Щатите до 72 часа, без да бъдат приведени никакви доказателства. Според Си Ен Ен Русия вече е предприела първите контрамерки, закривайки достъпа за американци и чужденци до англо-американското училище в Москва.
****
Дмитрий Медведев
✔
@MedvedevRussia
Печально, что администрация Обамы, которая начинала свою жизнь с восстановления сотрудничества, заканчивает ее антироссийской агонией. RIP
10:39 AM - 30 Dec 2016
Източник: Известия
Стани приятел на Поглед.инфо във facebook и препоръчай на своите приятели


authors:
Александър Симов
Юрий Борисов
Петър Волгин
Нако Стефанов
Андрей Пантев
Румен Петков

title: Задържаните на Острова екстремисти планирали атентати в големи магазини

maintext:
/Поглед.инфо/ Група екстремисти, задържани по-рано от британските власти, са планирали серия атентати в препълнените търговски обекти преди Коледните празници, съобщи в. „Индипендънт” като се позова на представител на силите за сигурност в Мидленд, Централна Англия.
„Във Великобритания беше осуетен мащабен заговор, подготвян по заповед на „Ислямска държава”, цитира „Индипендънт”.
На 12 декември подразделение за борба с тероризма задържа шестима души, заподозрени във връзки с тероризъм. Четирима мъже на възраст от 22 до 36 години бяха задържани под стража в Дерби, а още един – в град Бъртън ъпон Трент.
Освен това, в Лондон беше задържана 32-годишна жена. Обискирани бяха 6 адреса.
По-късно двама мъже бяха освободени, а на останалите са повдигнати обвинения в подготовка на атентати.
Според в. „Сън” задържаните лица са свързани с атентати в различни държави. В седмиците преди задържането им те са активизирали дейността си по направата на експлозиви и били готови за нападения. /ТАСС
Лондон / Великобритания
Източник: БГНЕС
Стани приятел на Поглед.инфо във facebook и препоръчай на своите приятели


title: Путин за администрацията на Обама: Те загубиха по всички фронтове

maintext:
/Поглед.инфо/ Руският президент Владимир Путин заяви по време на годишната си пресконференция, че проблемите на администрацията на Демократическата партия в САЩ не се дължат на Русия, като припомни, че демократите са загубили всички избори – не само президентските, а и тези за Сената и Конгреса, пише "Взгляд" в петък (23 декември). Пресконференцията на държавния глава продължи четири часа и приключи в 15 часа българско време.
"37% от републиканските избиратели ви симпатизират, от което Роналд Рейгън би се обърнал в гроба", коментира журналистът от "Россия 24", задал въпроса за отношенията между Русия и САЩ.
"Струва ми се, че Рейгън би се зарадвал, че представители на неговата партия винаги побеждават. И той би се зарадвал за новоизбрания президент, който тънко усети настроенията в обществото и работеше именно в тази парадигма, въпреки че никой не вярваше, с изключение на нас, че той ще победи", заяви Путин.
Руският президент отказа подробности за разговора си с Обама по "червения телефон" във връзка с хакерските атаки с аргумента, че няма навика да преразказва личните си разговори.
Путин отрече всякаква съпричастност на Русия към хакерските атаки срещу Демократическата партия в САЩ, като подчерта, че главното в случая е съдържанието на публикуваните съобщения, а не как са добити.
"Главното е съдържанието на информацията, а то не беше опровергано. Хакерите само показаха манипулациите на общественото мнение вътре в Демократическата партия. Председателят на партията подаде оставка, тоест тя призна, че хакерите са прави. И вместо да се извинят, нададоха вой кой го е направил", коментира Путин.
Руският президент коментира и отношенията с ЕС и в частност политиката на санкции.
ВИДЕО
Източник: Взгляд
Стани приятел на Поглед.инфо във facebook и препоръчай на своите приятели


title: Ген. Таунсенд: "Ислямска държава" може да бъде разгромена най-рано през 2018

maintext:
/Поглед.инфо/ “Терористичната групировка „Ислямска държава“ може да бъде радгромена най-рано след две години. Това заяви командващият международната коалиция срещу ИД в Ирак и Сирия – американският генерал Стивън Таунсенд в интервю за онлайн изданието „Дейли бийст“.
По думите му, международната коалиция ще може да освободи не по-рано от 2018г. Рака и Мосул от ИД и да унищожи остатъците от групировката, които ще се опитат да се укрият в Сирийската пустиня.
„Дейли бийст“ отбелязва, че Таунсенд е направил необичайно за американски военначалник изявление нарече „изненадващо дисциплинирани съюзници“ местните опълчения, включително и поддържаните от Иран шиитски отряди „Ал Хашд аш Шааби“. Те прекрасно изпълняват своята работа“, каза той. Той добави, че тези фхормирования действат професионално, независимо, че ги обвиняват във военни престъпления срещу сунити. Той каза, че не е виждал такова поведение от тяхна страна и не се е сблъсквал с нарушение на дисциплината.
Генералът разказва в интервюто и за новия иракски закон, който влиза в сила тази седмица. Той легализира местните въоръжени формирования и ги поставя под защитата на ВС на Ирак. Отрядите обаче ще са под прякото командване на премиера на страната Хайдер ал-Абеди. Според ген. Таунсенд номият закон ще направи Ирак по-сигурен, ако тези групи станат някакъв аналог на национална гвардия в страната. /ТАСС
Вашингтон / САЩ
Източник: БГНЕС
Стани приятел на Поглед.инфо във facebook и препоръчай на своите приятели


title: САЩ оспориха изказването на Путин за военното превъзходство на Русия

maintext:
/Поглед.инфо/ Професионализмът и уменията на армията на САЩ са несъмнени, заяви говорителят на Държавния департамент Джон Кърби, помолен да коментира изказването на руския президент Владимир Путин, че "Русия е по-силна от всеки потенциален агресор", съобщава "Ведомости" в петък (23 декември).
"В момента ние сме по-силни от всеки потенциален агресор", заяви Путин в четвъртък на разширено заседание на колегията на Министерството на отбраната. В същото време руският президент предупреди, че "ако си позволим и за минута да се отпуснем, ако допуснем макар и един съществен пропуск в модернизацията на армията и флота, в подготовката на войските, ситуацията може много бързо да се обърне".
Според представителя на Държавния департамент кампаниите на Москва в Украйна и Сирия не са повишили военния статус на Русия. "Аз поне не смятам така. Не мисля, че някога в историята на човечеството е съществувала по-способна, по-образована, по-силна, по-добре ръководена и по-осигурена армия от тази на Съединените щати в момента", заяви Кърби.
По време на голямата пресконференция в петък Путин бе помолен да коментира изявлението на Кърби.
Източник: Ведомости
Стани приятел на Поглед.инфо във facebook и препоръчай на своите приятели


authors:
Васил Василев
Юри Михалков
Александър Симов
Юрий Борисов
Калин Първанов
Петър Волгин

title: С какво е известен ансамбъл "Александров", загинал в катастрофата с Ту-154

maintext:
/Поглед.инфо/ През последните 90 години военният ансамбъл "Александров" повдига духа на военнослужещите по целия свят.
Загиналите в катастрофата на самолет Ту-154 артисти от военния ансамбъл "Александров" бяха тръгнали към Сирия, за да изнесат новогодишен концерт за жителите на освободения Алепо.
През последните 90 години (оркестърът е създаден през 1928 г.) музикантите радват хората с изпълненията си в горещи точки по целия свят.
В първия му състав има едва 12 музиканти: осем певци, двама танцьори, акордеонист и четец. През 1937 г. броят на артистите достига 274 души. През същата година ансамбълът печели голямата награда на световното изложение в Париж.
В началото на Великата отечествена война оркестърът създава едно от най-известните си произведения, под което на 26 юни 1941 г. на фронта излиза Червената армия – песента "Священная война".
ВИДЕО
През 2007 г. ансамбъл "Александров" става първият в историята руски музикален колектив, изнесъл концерт в централата на НАТО. Тогава музикантите изпълниха "Священная война".
По време на Втората световна война оркестърът изпълнява около 1500 концерта из военни части и полеви лагери на територията на СССР. Следват изяви в Югославия, Афганистан, Полша, Финландия и много други страни.
Композиторът Александър Александров, чието име ансамбълът носи и до днес, е и автор на музиката на химна на СССР, който през 2000 г. стана и сегашният хит на Русия. Сергей Михалков, автор на първоначалната версия на химна, е автор на новия текст.
Първата си изява в Сирия ансамбъл "Александров" прави на авиобазата "Хмеймим" през януари 2016 година.
ВИДЕО-2
Източник: Руски дневник
Стани приятел на Поглед.инфо във facebook и препоръчай на своите приятели


authors:
Юри Михалков
Боян Дуранкев
Васил Василев
Александър Симов
Юрий Борисов

title: Тръмп коментира призивите за нови санкции срещу Русия

maintext:
/Поглед.инфо/ Новоизбраният президент на САЩ Доналд Тръмп в сряда (28 декември) заяви, че американците "трябва да се занимават със собствения си живот", съобщи Ройтерс. Той направи това изказване в отговор на призивите да се въведат нови санкции срещу Русия заради съмненията, че тя има пръст в кибератаките в хода на президентските избори.
"Смятам, че трябва да се занимаваме със собствения си живот. Мисля, че компютрите много усложниха нашия живот. Цялата ера на компютрите ни докара дотам, че никой не знае точно какво се случва", каза Тръмп пред журналисти от своя курортен дом във Флорида в отговор на въпрос дали САЩ трябва да въведат санкции срещу Русия.
Тръмп, цитиран от РИА "Новости", поясни, че не е запознат със забележките, направени по-рано в сряда от републиканеца Линдзи Греъм, който каза, че Русия и президентът Владимир Путин трябва да очакват строги санкции заради кибератаките.
"Набрали сме скорост. Имаме много други неща, но не съм сигурен, че имате сигурността, от която се нуждаете. Но не съм говорил със сенаторите и със сигурност ще го сторя след известно време", допълни Тръмп.
В сряда Си Ен Ен съобщи, като цитира източници от администрацията, че президентът на САЩ Барак Обама планира в четвъртък да обяви нови санкции срещу Русия заради твърденията, че Москва е замесена в хакерските атаки.
Източник: Ройтерс
Стани приятел на Поглед.инфо във facebook и препоръчай на своите приятели


authors:
Боян Дуранкев
Васил Василев
Юри Михалков
Александър Симов
Юрий Борисов
Калин Първанов

title: Жена бе обезглавена в Афганистан защото отишла сама на пазар

maintext:
/Поглед.инфо/ Жена бе обезглавена в Афганистан защото отишла на пазар без мъжа си. Инцидентът е станал в провинция Сар-е-Пул, значителна част от която е под контрола на талибаните, съобщава „Дейли Мейл“.
По информация на изданието мъжът на убитата жена, няколко дни по-рано е напуснал страната. В негово отсъствие жената решира да излезе на пазар в село Лати. На улицата била спряна от група въоръжени мъже, които я убили. По думите на губернатора на провинцията, жената станала жертва защото нарушила забраната на талибаните жените да ходят на публични места без да са придружени от близък роднина от мъжки пол. От движението „Талибан“ поеха отговорността за убийството. /РИА-Новости
Лондон / Великобритания
Източник: БГНЕС
Стани приятел на Поглед.инфо във facebook и препоръчай на своите приятели


title: Арестуваха екстремисти, планирали атентати на Коледа в Мелбърн

maintext:
/Поглед.инфо/ Австралийската полиция арестува предполагаеми терористи, планирали серия от нападения в Мелбърн по време на коледните празници, съобщават местните медии.
Няколко души са арестувани в петък сутринта, след като специални части на полицията извърши обиски в няколко жилища в северната част на Мелбърн.
Арестуваните планирали навръх Коледа да атакуват централната жп гара в Мелбърн, катедралата Сейнт Пол и един от площадите.
В хода на операцията са арестувани петима души - четирима млади австралийци и един египтянин. Според шефа на полицията в щата Виктория Греъм Ащън, те са се радикализирали под влиянието на терористичната групировка "Ислямска държава". За осъществяване на терористичните актове, арестуваните планирали използването на взривни вещества. Не било изключено и използването на огнестрелно и хладно оръжие при планираните нападения.
Канбера / Австралия
Източник: БГНЕС
Стани приятел на Поглед.инфо във facebook и препоръчай на своите приятели


authors:
Александър Симов
Юрий Борисов
Калин Първанов
Петър Волгин

title: Китайският самолетоносач на учение в Тихия океан

maintext:
/Поглед.инфо/ Първият китайски самолетоносач „Ляонин“ ще проведе маневри в Западния Тихи океан, което според съобщенията от Пекин е част от рутинни военни учения.
Но в контекста на подновеното напрежение около Тайван стъпката е разглеждана като демонстрация от страна на Китай.
Информация на китайското министерство на отбраната гласи, че „Ляонин“, заедно с придружаващата го груха бойни кораби, ще „проведе учения далеч навътре в океана“. Повече детайли за мястото на маневрите не се дават, което означава, че те ще се проведат далеч от китайските брегове.
Учението ще се проведе в контекста на планираните годишни маневри, гласи съобщението на китайски флот, което се появи на челната страница на официозния вестник на китайската армия.
Този месец китайските ВМС проведоха първите военноморски маневри с участието на „Ляонин“, при които бяха използвани бойни муниции и изтребители. Това стана близо до бреговете на Южна Корея, а след това и в Източно Китайско море.
Китайските ВМС разпространиха снимки на свои изтребители J-15, излитащи от борда на „Ляонин“ по време на ученията в Източно Китайско море.
Пекин / Китай
Източник: БГНЕС
Стани приятел на Поглед.инфо във facebook и препоръчай на своите приятели


authors:
Юрий Борисов
Калин Първанов
Петър Волгин
Александър Симов
Нако Стефанов

title: В Черно море падна руски самолет Ту-154 с 68 музиканти от ансамбъл „Александров” и журналисти

maintext:
/Поглед.инфо/ На борда на падналия в Черно море руски самолет Ту-154 са пътували 68 музиканти от ансамбъл „Александров” и девет журналисти, съобщиха от службата по извънредни ситуации в региона.
Самолетът изчезна от радарите в 5.40 ч. местно време след излитане от Сочи. На борда имаше войници, артисти и представители на два телевизионни канала.
Академичният ансамбъл „Александров” към руската армия е най-големият артистичен колектив в страната. /ТАСС
Москва / Русия
Източник: БГНЕС
Стани приятел на Поглед.инфо във facebook и препоръчай на своите приятели


title: В Турция забраняват на медиите да разпространяват информация за убийството на посланик Карлов

maintext:
/Поглед.инфо/ Съд в Анкара забрани на медиите да разпространяват информация, хвърляща светлина върху убийството на руския посланик Андрей Карлов, съобщи Анадолската агенция.
Според агенцията, цитираща съдебен източник, решението е взето в отговор на искане от страна на прокуратурата в Анкара. Забранява се излъчването на видеозаписи от мястото на престъплението, сведения за заподозрени, евентуално свързани с убийството. Тази забрана остава в сила до завършване на разследването. Карлов бе убит на 19 декември при откриването на фотоизложба в Анкара. Нападателят Мевлют Мерт Алтънташ бе ликвидиран от силите за сигурност. /ТАСС
Анкара / Турция
Източник: БГНЕС
Стани приятел на Поглед.инфо във facebook и препоръчай на своите приятели


title: Омар Си е любимата личност за французите, Марин Льо Пин влиза в Топ 50

maintext:
/Поглед.инфо/ 38-годишният артист Омар Си е любимата личност за французите. Това сочат резултатите от проучването на „Журнал дьо диманш“ сред 1000 души.
"Истински съм трогнат от тази голяма любов", каза Си пред изданието, чиято класация го слага за втори път на първо място. Лидерът на Националния фронт Марин Льо Пин е предпочитаната политическа личност за французите, става ясно още от изследването на „Журнал дьо диманш“. Тя заема 37-то място.
В Топ 50 на класацията липсват както президентът Франсоа Оланд, така и Мануел Валс, който до неотдавна изпълняваща длъжността премиер на Франция. Сред първите десет няма нито една политическа личност. В Топ 10 са артистите Софи Марсо и Жан Рено, както и Дани Бун.
Париж / Франция
Източник: БГНЕС
Стани приятел на Поглед.инфо във facebook и препоръчай на своите приятели


title: Дали Обама всъщност не помогна на Израел в Съвета за сигурност на ООН?

maintext:
/Поглед.инфо/ На пръв поглед, Обама нанесе безпрецедентен дипломатически удар на своя топ-съюзник Израел. Но това няма да има дългосрочно влияние, защото Тръмп е решен да направи всичко по силите си в следващите 4 или 8 години да възстанови и издигне отношенията с Тел Авив до най-високото им равнище в историята.
Подобна теза може първоначално да ви се стори странна, но си струва да се замислите дали Обама без да иска не направи услуга на Израел, като инструктира Саманта Пауър да се въздържи при гласуването на Резолюцията на СС на ООН №2334.
Историческият документ, който наскоро бе гласуван, съдържа остра критика по отношение на поведението на израелците спрямо палестинския народ и представлява най-голямата дипломатическа победа над Тел Авив, която е още по-сладка заради факта, че администрацията на Обама пасивно допусна това да се случи, заемайки позицията „въздържал се”. Не е тайна, че Обама и Нетаняху изпитват дълбока лична неприязън един към друг, независимо от доброто сътрудничество на техните „дълбоки държави” (deep state – военните, разузнавателните служби и дипломацията). Отиващият си президент вероятно е искал да нанесе една последна, но незабравима обида на омразния съперник, и в този смисъл той постигна безспорен успех.
„Лошата” за Израел Резолюция №2334 получи широк медиен отзвук, а всички участници в дебата я квалифицираха като голям удар по международната репутация на Тел Авив. На теория това безспорно е така, но на практика Израел никога не е имал такава безупречна репутация, за каквато се говори. Причината е, че от самото си създаване досега Израел винаги се е ползвал от закрилата на правото на вето на САЩ, което го е защитавало от официалните критики на други държави. И тъй като това вече необратимо е част от миналото, време е да се замислим какво на практика променя Резолюция №2334. Защото колкото и символика да носи този документ, колкото и остри да са думите използвани в него, няма механизъм, който да бъде приложен, за да сме сигурни, че Израел ще се придържа към решението на Съвета за сигурност. Независимо, че може да се спори какви цели точно преследват някои държави с тази резолюция, истината е, че повечето големи сили (с изключение на Иран) няма да упражнят натиск спрямо Тел Авив, тъй като всяка една от тях има своите икономически и стратегически интереси от сътрудничеството и добрите приятелски отношения с него. Нещо повече, каквито и действия да предприемат, вероятно те ще бъдат по-скоро от символичен характер, с цел да паснат на новата им реторика. Въпреки това, има вероятност Русия постепенно да поеме водещата роля в организацията на нов кръг от мирни преговори между Израел и Палестина.
И все пак, това не дава обяснение как Обама без да иска направи услуга на Израел. За да отговорим на този въпрос трябва да кажем няколко думи за новоизбрания президент Доналд Тръмп и неговата реакция на резолюцията на ООН. Бъдещият президент неведнъж е изразявал своята лоялност и подкрепа към основния съюзник на САЩ по редица въпроси, като случаят с решението на ООН не прави изключение. В Twitter Тръмп разкритикува документа и обеща, че когато поеме президентския пост, нещата в ООН ще се променят. Неговите думи са ключ към отговора на въпроса как точно персоналният удар, който отправи Обама към Нетаняху на изпроводяк, ще се върне обратно при него и то по най-грандиозният и неочакван начин. Тръмп вече разкри намеренията си, като обеща да признае Йерусалим за столица на Израел и да премести там американското посолство. Сега обаче, неговите геополитически стремежи са още по-разпалени, заради желанието му да помогне на своя най-близък съюзник и да злепостави предшественика си като поеме посока тотално противоположна на неговата.
Преди това събитие, Тръмп открито се противопоставяше на иранската ядрена сделка, която администрацията на Обама успя да договори, и обещаваше, че или изцяло ще предоговори споразумението, или окончателно ще го анулира. Сега обаче, той е още по-целеустремен в това отношение, тъй като смята за спешна необходимостта да премахне дипломатическата вреда, нанесена от Обама по възможно най-символичния начин. Тръмп е принуден да го направи не само, за да увери своя важен съюзник, че независимо от всичко Вашингтон стои твърдо зад Тел Авив, но и за да покаже на Обама, че е пълен провал и че елементите на неговото наследство, в което той лично инвестира (Резолюцията на СС на ООН №2334, Obamacare, „Премахването на Асад”, сближаването с Куба, новата студена война и т.н.) могат да бъдат ликвидирани в един миг, ако Тръмп пожелае. Към момента, съперничеството на Обама с Нетаняху е неразривно свързано със съперничеството му с Тръмп, и новоизбраният президент е пределно наясно с това. Ето защо Тръмп интерпретира решението на главнокомандващия да инструктира посланик Саманта Пауър да гласува „въздържала се” като непростима обида срещу него самия.
Ако погледнем назад във времето, Обама никога не е подкрепял искрено палестинския народ спрямо Израел, заради ясната връзка между „дълбоката държава” във Вашингтон и Тел Авив (която той засили допълнително с 10-годишната военна сделка на стойност 38 милиарда долара). Но Обама реши да използва този световноизвестен факт докато все още е на власт, като удобно извинение да направи исторически конфронтиращ жест спрямо двамата си опоненти.
Източник: Sputniknews
Превод: Антоанета Киселинчева
Източник: a-specto
Стани приятел на Поглед.инфо във facebook и препоръчай на своите приятели


title: Обама ще санкционира Русия заради намесата й в президентските избори

maintext:
/Поглед.инфо/ Администрацията на Обама подготвя ответни действия срещу Русия заради умишлената й намеса в американските президентски избори. Какви ще бъдат точно санкциите ще бъде обявено в четвъртък или петък, съобщава „Ен Би Си Нюз”, позовавайки се на свои информатори от Белия дом.
Най-вероятно наказателните мерки ще включват икономически санкции и промени в дипломатическите мисии. По неофициална информация може би ще бъдат предприети и кибер рестрикции. Според администрацията това ще бъде пропорционален отговор на руските операции срещу страната, които надхвърлят хакерските атаки.
Официалният представил на руското Министерство на външните работи Мария Захарова веднага отправи предупреждение на сайта на ведомството, че: „Ако Вашингтон предприеме нови враждебни стъпки, ще им бъде отговорено… всички действия срещу руските дипломатически мисии в САЩ ще бъдат приложени незабавно върху американските дипломати в Русия“. В изказването си тя подчерта и че обвиненията за кибер настъпления от страна на Русия са само опит „администрацията на Обама да оправдае провала си”.
Вашингтон / САЩ
Източник: БГНЕС
Стани приятел на Поглед.инфо във facebook и препоръчай на своите приятели


title: Палачите се връщат на Балканите

maintext:
/Поглед.инфо/ Те се връщат. Връщат се десетки. От Сирия и от Ирак, загубили битката. Ислямска държава отстъпва от окупираните територии и възложи на бойците си чужденци да изминат своя терористичен път в обратна посока. Тяхната цел е Европа.
Европа, която трябва да поразят направо в сърцето, според изявленията в социалните мрежи, разпространявани от ръководителя на Ислямска държава след претърпените сериозни поражения в последно време. Много от привържениците на джихада, които се завръщат у дома, са родени в региона на Балканите. Граничните власти засичат някои от тях, но повечето не могат да бъдат разпознати като такива. Защитени са от непроницаемата мрежа на западната борба с тероризма, която „пресява” върналите се на Балканите. Един от издирваните джихадисти известен като Лавдрим Мухаджери, с прякор „балканският касапин”, се прочу с ужаса предизвикал транслирания от него видеоклип през 2014 г., където 29-годишният жител на Косово обезглавява деца „предатели”. Мухаджери (известен също като Абу Абдул ал-Косов) отдавна вече е известен като един от ръководителите на Ислямска държава, след като престана да бъде лидер на балканската й бригада. Многократно в социалните мрежи излизаха съобщения за неговата смърт в Сирия, но през август тази година внезапно в интернет се появи негова снимка – усмихнат с автомат АК-47 в ръце. Но това което е още по-лошо, палачът от Качаника (град в Косово на границата с Македония, известен като център за вербовка на джихадисти) преди два месеца се е върнал в Косово, съобщава за L‘Espresso източник от италианското разузнаване в Косово. Косово е една от най-важните територии на Ислямска държава. Там са вербувани 3400 бойци за халифата. Преминаването на Лавдрим Мухаджери на територията на Косово е фиксирано в Македония в средата на ноември. Служителите на Агенцията за информация и външна сигурност на територията на Балканите веднага са информирали местните власти, разузнавателното управление на Косово, а така също отделите по борба с тероризма в Косово, Албания и Македония. Но палачът като че ли се е изпарил. Според италианското разузнаване, връщането на Мухаджери на балканска територия е много сериозна заплаха не само за Балканите, но и за много от европейските страни, където косовският джихадистки лидер (от септември 2014 г. той е в списъка на глобалните терористи, изготвен от Държавния департамент на САЩ) има множество връзки и може да извърши терористичен акт. Известен е и фактът, че джихадистката мрежа на „касапина” е доста разклонена.
Но работата не е само в това, Мухаджери познава прекрасно врага, защото до преминаването си на джихадистки позиции е работил в американската база на KFOR Bоndsteel в Косово, а преди това и в състава на НАТО в Афганистан. След ареста на 19 терористи на 18 ноември тази година, подготвяли терористични атаки на територията на Косово и Албания, сайтът Balkan Insight отбеляза: „Лавдрим Мухаджери представлява сериозна заплаха за региона на Балканите, като най-вероятно следващият терористичен акт ще бъде насочен към унищожаването на множество израелци по време на футболната среща между отборите на Албания и Израел”. Действията на арестуваните терористи, както свидетелства източник от полицията в Косово, са били координирани от Мухаджери от територията на Сирия. Но ако Мухаджери вече е в Косово, то опасността за извършване на терористични атаки не само на Балканите, но и в Италия значително нараства. През 2015 г. беше проведена операция „Ван Дам” с цел унищожаване на група от Ислямска държава, действаща между Италия и Косово и ръководена от Самет Имишти, живеещ в Бреша. В дома на арестувания главатар са открити доказателства за пряката му връзка с Мухаджери, младия „касапин”, готов да води джихад на европейска територия.
Автор: Марко Пачини
Източник: L’Espresso
Източник: a-specto
Стани приятел на Поглед.инфо във facebook и препоръчай на своите приятели


title: Ердоган обвини Запада, че подкрепя „Ислямска държава“

maintext:
/Поглед.инфо/ Турският президент Реджеп Ердоган обвини Запада, че подкрепя „терористични групи“ в Сирия, сред които и „Ислямска държава“.
„Силите на (водената от САЩ – бел. ред.) коалиция не спазват своите обещания“, каза Ердоган по време на пресконференция с гвинейския президент Алфа Конде. Турският лидер посочи също, че Анкара е твърдо решена да продължи политиката си в Сирия. Турската държава започна в края на август операцията „Щитът на Ефрат“, в рамките на която оказва подкрепа на сирийската опозиция, която се опитва да отвоюва град Ал Баб на 25 км от турската граница от „Ислямска държава“.
Според държавния глава, вместо да оказва подкрепа на Турция, Западът подкрепя организациите на сирийските кюрди и „Ислямска държава“.
“Те подкрепят всички терористични групи - Партия на демократичния съюз (PYD), Отрядите за народна защита (YPG), но също така и „Ислямска държава“, каза Ердоган, допълвайки, че това е „доста ясно, напълно очевидно“.
Той посочи също, че Турция може да докаже думите си със снимки и видео.
Подобни обвинения Ердоган отправи и по време на посещение в Пакистан през ноември, когато заяви, че „Западът стои до „Ислямска държава“ в момента“ и оръжията на групировката за направени на Запад. /АФП
Анкара / Турция
Източник: БГНЕС
Стани приятел на Поглед.инфо във facebook и препоръчай на своите приятели


title: Турция и Иран обсъдиха подготовката на сирийските преговори в Астана

maintext:
/Поглед.инфо/ Външните министри на Турция и Иран – Мевлют Чавушоглу и Мохамад Джавад Зариф обсъдиха по телефона подготовката на сирийските преговори между правителството и опозицията, които трябва да се проведат в Астана.
По данни на Анадолската агенция по време на разговора е бил засегнат и въпросът със ситуацията в Ирак.
Днес Чавушоглу обсъди предстоящите разговори и с руския си колега Сергей Лавров.
Срещата, чиято основна цел е да постигне решение на конфликта в Сирия, трябва да се проведе през втората половина на януари. След нея работата по договарянето на конкретните условия по прекратяване на сраженията ще продължат в Женева, където официалният представител на ООН за Сирия Щафан де Мистура планира да открие нов кръг от преговори на 8 февруари. /ТАСС
Анкара / Турция
Източник: БГНЕС
Стани приятел на Поглед.инфо във facebook и препоръчай на своите приятели


title: Коледен разстрел в Мексико

maintext:
/Поглед.инфо/ Въоръжен бандит уби седем души – сред тях трима полицаи – които празнуваха семейно Коледа.
Масовото убийство се случи в южния мексикански щат Гереро в неделя. Драмата се разигра рано на Коледа в двора на къща в селището Пуенте дел Рей. Нападателят разстреля шестима мъже и една жена, всички между 24 и 54 години.
Убитите са трима братя, баща им, чичо им, и мъж и жена, гости на семейството. Три от жертвите са полицаи.
Гереро е един от щатите в Мексико, които са най-засегнати от бруталните наркобанди, които често се избиват помежду си, занимават се с отвличания и изнудване.
Щатът се обви с мрачна слава заради изчезването и най-вероятното ликвидиране на 43-ма ученици от ръцете на корумпирани полицейски служители, работещи за престъпниците. /АФП
Мексико / Мексико
Източник: БГНЕС
Стани приятел на Поглед.инфо във facebook и препоръчай на своите приятели


title: Москва: Ситуацията в Мосул e все по-далече от развръзка

maintext:
/Поглед.инфо/ Ситуацията в иракския град Мосул се намира все по-далеч от развръзка, като в същото време числото на загиналите при въздушни удари на водената от САЩ коалиция нарастват значително. Това заяви говорителката на руското външно министерство Мария Захарова.
По думите й от началото на операцията по освобождаването на втория по големина иракски град са минали вече два месеца. „Ситуацията е все по-далече от развръзка, бойците на „Ислямска държава“ запазват западния десен бряг на града и около 20% от източния ляв бряг. Зад тях остават почти половината провинция Нинава, чийто административен център е Мосул“, каза Захарова.
„Това изравняване, разбира се, по никакъв начин не намалява усилията на иракските военни, бойците на народното опълчение и кюрдските формирования. Те направиха немалко за освобождаването на иракските земи от бойци на групировката“, допълни говорителката.
Тя също така подчерта, че количеството жертви на обстрели и бомбардировки от страна на антитерористичната коалиция, оглавявана от САЩ, „стремително нараства“.
Захарова обърна внимание и на влошаването на хуманитарната обстановка в Мосул, като по думите й помощта на ООН за града не е достатъчна. „По данни на иракските власти броят на бягащи от Мосул мирни жители достига 125 000 души. Тяхното положение остава крайно тежко“, каза тя. /ТАСС
Москва / Русия
Източник: БГНЕС
Стани приятел на Поглед.инфо във facebook и препоръчай на своите приятели


title: ЕС призова Тръмп да не въвежда санкции срещу Иран

maintext:
/Поглед.инфо/ Евросъюзът призова избрания президент на САЩ Доналд Тръмп да не въвежда нови санкции срещу Иран, защото това ще провали ядреното споразумение с тази страна.
„Европейски официални лица заявиха на екип на Тръмп и на републиканците в Конгреса на САЩ, че ЕС едва ли ще подкрепи нова кампания на международен натиск срещу Иран, ако Вашингтон предприеме стъпки, които ускорят отхвърлянето на споразумението с Техеран“, съобщи вестник „Файненшъл таймс“, цитиран от ТАСС.
„Бихме подкрепили нови санкции при голяма провокация от страна на Иран. Но ако санкциите на САЩ доведат до провал на споразумението, повече хора в Европа ще кажат, че то е по вина на САЩ“, твърди представител на ЕС. Друг представител добави: „При сегашните условия новите икономически санкции срещу Иран са обречени на неуспех“. /ТАСС
Брюксел / Белгия
Източник: БГНЕС
Стани приятел на Поглед.инфо във facebook и препоръчай на своите приятели


title: САЩ платили $57 100 на БНТ и бТВ, за да отразят битката между Клинтън и Тръмп

maintext:
/Поглед.инфо/ Със 195 000 лв. „Червената къща“ започва борба с „дезинформациите и митовете“ в българското общество. Журналистическо сдружение на Иво Прокопиев получава 363 420 лв.
Прословутата фондация „Америка за България“ е платила на две български ефирни телевизии отразяването на президентските избори в САЩ. Издържаната от данъкоплатците Българска национална телевизия е получила 30 600 долара за журналистически материали - живи включвания, аналитични репортажи и интервюта, за оспорваната битка между Хилари Клинтън и Доналд Тръмп. За същата работа, частната телевизия БТВ е прибрала 26 500 долара. Това е показала проверка на сайта "Епицентър".
Журналистите на двете медии обаче отразяваха едностранчиво кандидат-президентската битка между Доналд Тръмп и Хилари Клинтън. От октомври до обявяването на окончателните резултати през ноември, БНТ и БТВ даваха превес на Клинтън, позовавайки се на анонимни източници и открито критикуваха Доналд Тръмп. В крайна сметка се оказа, че новоизбраният президент на САЩ е кандидатът на Републиканската партия.
Фондация „Америка за България“ е решила, че с 420 000 лв. фондация „Риск монитор“ на Стефан Попов ще бори организираната престъпност в България. Неправителствената организация ще подпомага изграждането на капацитета на Специализираната прокуратура за борба с организирана престъпност и институционална корупция. Не е ясно как точно ще стане това, но от години единствената работа на Попов в тази насока е да участва тв предавания, в която говори празни приказки за това как трябва да се бори престъпността и корупцията по висшите етажи на властта. Оказва се, че тази му позиция е щедро финансирана от фондации от типа на „Америка за България“.
Варненското сдружение „Грамада“ на Маргарита Атанасова получава 486 000 лв. за „изграждането на последователна съдебна практика при търговски спорове“. В НПО-то са активисти от протестите срещу правителството на ГЕРБ през 2013 г.
С нови 194 500 лв. е зарадвана фондация „Гъливър клиъринг хауз“ на Цветелина Петкова и Десислава Гаврилова. Двете дами стопанисват прословутата „Червена къща“, превърнала се през годините в място за срещи на кръга „Капитал“ и част от столичните сноби. Сега Петкова и Гаврилова с почти 200 000 лв. американски пари ще се противопоставят на „митовете и дезинформациите в българското общество“.
„Америка за България“ е решила отново да подкрепи независимата регионална журналистика в Пловдив. За тази цел на фондация „Отец Паисий 36“ са отпуснати 348 610 лв. НПО-ото стои зад регионалния сайт „Под тепето“. В Пловдив „Отец Паисий 36“ е известна с това, че самостоятелно и в съдружие печели от местната власт много субсидии за уж културни изяви в арт пространствата в града.
Особено внимание заслужава следващият грант на „Америка за България“. На Сдружение на европейските журналисти – България в България са отпуснати 363 420 лв. за „разрешаване на „непрозрачна медийна собственост, повтарящи се нарушения на Етичния кодекс на медиите и натиск върху отделни журналисти и медии“. Фондацията обаче далеч не защитава всички български журналисти. Създаденото от репортери от „Капитал“ НПО брани интересите единствено на работещите там или на медии, издържани чрез грантове от външни донори.
Крупната сума от 290 720 лв. получава сдружение „Редута БГ“ на Стойко Тонев. НПО-ото стои зад едноименния малък сайт, а целта на гранта е гръмка: „Консолидиране на аналитичната журналистика“. Не е ясно дали тази задача е по силите на екипа на онлайн изданието, в което работят хора, които никога не се били оперативни журналисти, а анализите им се базират на косвени доказателства и странни вътрешни усещания за логиката на политическите събития в България. С парите от „Америка за България ще бъдат привлечени студенти, а хората от сдружението щели да им бъдат ментори.
Последният грант в област „Гражданско общество и демократични институции“ е за НПО-ото „Първи юни. То получава 301 000 лв., с които ще „подкрепя местните общности в Северозападна България“.
Източник: Епицентър
Стани приятел на Поглед.инфо във facebook и препоръчай на своите приятели


title: Обама: Предстоят още санкции

maintext:
/Поглед.инфо/ Обама заплаши, че изгонването на дипломатите е едва началото на санкциите срещу Русия.
В сряда администрацията на Обама обяви, че подготвя ответни действия срещу Русия заради умишлената й намеса в американските президентски избори. Още тогава се предполагаше, че най-вероятно наказателните мерки ще охващат налагането на икономически санкции и промени в дипломатическите мисии.
Очаква се да бъдат предприети и кибер рестрикции.
Днес бе обявено, че САЩ ще изгонят 35 руски дипломати от страната си и че затварят две посолства (в Ню Йорк и в Мериленд). Засегнатите членове на руската дипломация разполагат със 72 часа да се върнат обратно в страната си.
Вашингтон / САЩ
Източник: БГНЕС
Стани приятел на Поглед.инфо във facebook и препоръчай на своите приятели


title: Дъщерята на Саддам Хюсеин: Тръмп е различен от предишните президенти на САЩ

maintext:
/Поглед.инфо/ "Никога не съм виждала този момент и отказвам да го видя," каза в първото интервю след смъртта на Саддам Хюсеин Рагад, най-голямата дъщеря на иракския диктатор.
В интервю пред Си Ен Ен тя допълни: "Подробностите за смъртта му са грозни и болезнени - но това е един почтена смърт", каза Рагад по телефона от йорданската столица, където тя потърси убежище след нахлуването в Ирак през 2003.
"Това беше смърт, която донесе гордост за мен, децата ми, сестрите ми и техните деца, на всички онези, които го обичат и имат в сърцата си място за него."
Тогавашният американски президент Джордж Буш , който издаде заповед за нахлуването в Ирак, каза малко след смъртта на Саддам Хюсеин, че екзекуцията "нямаше да стане възможна без решимостта на иракския народ да създаде общество, управлявано от върховенството на закона".
Рагад, която обвинява САЩ за хаоса, който обхвана родината й, се надява, че новоизбраният президент Доналд Тръмп ще бъде различен от своите предшественици. "Този човек току-що зае място в ръководството ... Но от това, което е видно, става ясно, че този човек е с високо ниво на политическа чувствителност, че е много различен от тези, които го предхождаха," каза Рагад пред Си Ен Ен. "Той извади наяве грешките на другите, по-специално по отношение на Ирак, което означава, че той е много наясно с грешките, допуснати в Ирак и какво се е случило с баща ми."
По време на кампанията си Тръмп каза, че е бил против войната в Ирак, но публично той подкрепи навремето нахлуването в интервюта - преди и след войната. И макар да наричаше Саддам Хюсеин "лош човек", Тръмп хвалеше бившия иракски лидер за това, че ефективно е убивал "терористи".
Вашингтон / САЩ
Източник: БГНЕС
Стани приятел на Поглед.инфо във facebook и препоръчай на своите приятели


title: Турските депутати отварят пътя към президентската власт

maintext:
/Поглед.инфо/ Законопроект за изменение на конституцията на Турция и преминаване към президентска република бе одобрен днес от парламентарна комисия. Той е внесен от 316 депутати от управляващата Партия на справедливостта и развитието (ПСР), предаде Анадолската агенция, цитирана от ТАСС.
Според проекта постът министър-председател в Турция ще отпадне, а изпълнителната власт ще премине в ръцете на президента и вицепрезидента. Броят на депутатите ще се увеличи от 550 до 600, а допустимата минимална възраст за кандидатите в Меджилиса - законодателното събрание на страната – ще бъде намалена от 25 на 18 години.
За приемането на закона е необходимо той да бъде подкрепен от повече от 330 депутати, след което ще започне процес за подготвяне на референдум. Самото допитване може да стане през март 2017 година, ако няма непредвидени забавяния.
Анкара / Турция
Източник: БГНЕС
Стани приятел на Поглед.инфо във facebook и препоръчай на своите приятели


title: САЩ трябва да признаят провала на опитите си да изолират Русия

maintext:
/Поглед.инфо/ Две срещи между президентите на двете държави и четиринайсет срещи между външнополитическите им лидери са били проведени през 2016 г., включително две визити на държавния секретар на САЩ в Москва – това съобщава руското външно министерство в специално изявление за външнополитическата равносметка за 2016 г. между двете страни.
Съединените щати трябва да признаят провала на опитите си да изолират Русия от международната сцена, това се казва в изявление на руското външно министерство за най-големите събития във външната политика през 2016 г.
„Диалогът със САЩ беше сложен заради агресивната политика„на систематично удържане”, провеждана от Белия дом на Русия, част от която е натискът с въвеждането на санкции срещу Русия, разполагането на компоненти на глобалната противоракетна система на САЩ и продължаващата и в момента военна дейност по западните граници на Русия и водите на Черно море”, се съобщава още в равносметката на министерството.
„Добре оркестрираната информационна кампания на клеветене на Русия, че има намеса в президентските избори в САЩ също имаше за цел да засили русофобията”, се допълва в текста на руското външно министерство.
В същото време реципрочният отговор, според руското министерство е бил, че „Москва настоятелно е привличала вниманието на Вашингтон към нуждата от нормализиране на диалога въз основа на равенството и взаимното уважение на интересите и на двете държави”.
„Необходимо е да се разрешат проблемите в дългогодишните двустранни отношения: отвличанията на руски граждани от специалните служби на Съединените щати в трети страни, нарушенията в САЩ на правата на осиновените деца от Русия”, заявяват още в становището си за отиващата си 2016 г. от руското външно министерство.
„Взаимодействието между двете страни продължи в редица посоки, срещащи руските интереси и задачите за гарантиране на международната сигурност, включително и като част от уреждането на кризата в Сирия, а също и с договора от 2010 г. за мерките за допълнително орязване и ограничаване на нападателните въоръжения и десетки други двустранни споразумения”, пише в доклада.
При победата на Доналд Тръмп в САЩ, руският президент Владимир Путин изпрати поздравително писмо до новия американски президент, в което той „изрази надеждата си за съвместна работа и извеждането на отношенията от състояние на криза.”
Източник: ТАСС
Източник: a-specto
Стани приятел на Поглед.инфо във facebook и препоръчай на своите приятели


title: Появи се нова версия за катастрофата на Ту-154

maintext:
/Поглед.инфо/ Първите сведения от черната кутия на разбилия се Ту-154Б2 на руското министерство на отбраната са били разшифровани на 27 декември вечерта.
Според източници, близки до разследването, предварителният анализ на данните показва, че причина за падането на самолета може да е проблем със спускането на задкрилките. При опита си да компенсират възникналия поради това пикиращ момент, пилотите са усложнили още повече ситуацията, задирайки прекомерно носа на самолета, пише "Комерсант" в сряда (28 декември).
Руското министерство на отбраната все още не публикувало официално резултатите от разшифроването на "черната кутия", посочвайки, че "окончателните изводи за причините за катастрофата ще бъдат направени от правителствена комисия след изучаване на всички възможни факти".
Според източника на "Комерсант" черната кутия е регистрирала отказ на системата за спускане на задкрилките на Ту-154, които при излитане осигуряват допълнителна подемна сила на крилата на самолета.
Според специалисти това е много неприятен проблем, но не чак с катастрофални последици. Възникващия в подобни случаи пикиращ момент на старта пилотите обикновено компенсират чрез щурвала и с помощта на стабилизатора на самолета. През това време докладват за неизправността на диспечера и връщат машината обратно на летището на ниска скорост, за да не се откършат стърчащите плоскости от въздушната струя.
Екипажът на Ту-154, обаче, по неизвестна засега причина не е успял да реши проблема с отказалите задкрилки.
Експертите предполагат, че военните пилоти, опитвайки се да компенсират плавното пикиране на самолета, са дръпнали твърде рязко щурвала към себе си, увеличавайки едновременно с това режима на работа на двигателите. В резултата самолетът може да е достигнал така наречения критичен ъгъл на атака, да е загубил скорост и вместо да набере височина, да е паднал в морето.
Впрочем участници в разследването изказаха версията за проблем със задкрилките още преди разшифроването на черната кутия. Тя бе направена въз основа на показанията на пряк свидетел на произшествието – служител от бреговата охрана на ФСБ, който сравни положението на самолета в момента на досега му с водата с изправен на задна гума мотоциклет.
Говорителят на Следствения комитет на Русия Светлана Петренко съобщи на 27 декември, че освен показанията на този и други свидетели на катастрофата, следствието разполага и с видеозапис, на който е запечатан целият кратък полет на лайнера – от излитането до падането. От СКР обаче отказаха да коментират както съдържанието на видеозаписа, така и получените данни от черната кутия.
Въпреки новите данни, следствието и експертите засега не се отказват от другите предположения за причините за катастрофата, включително терористичен акт. Проверява се и версията за възможен сблъсък на самолета с ято чайки. Известно е, че в самото начало на издирвателната операция на мястото, където се предполага, че е паднал самолетът, бе намерено голямо количество птичи пера, плаващи на повърхността на водата. Пилотите на спасителните хеликоптери също се оплакваха от големия брой птици във въздуха. Тази версия може да бъде потвърдена или отхвърлена, чак след като експертите открият и огледат двигателите на самолета, по които е възможно да са останали биологични следи.
Източник: Коммерсант.ру
Стани приятел на Поглед.инфо във facebook и препоръчай на своите приятели


title: Защо се разби Ту-154?

maintext:
/Поглед.инфо/ Военен самолет Ту-154 се разби в Черно море на път за Сирия. Всички пътници на борда загинаха при катастрофата. Следствието работи по три версии за инцидента: грешка на пилотите, техническа повреда и терористичен акт.
Самолет на Министерството на отбраната на Русия Ту-154 се разби рано сутринта на 25 декември на 1,5 километра от бреговете на Черно море по време на полет към Сирия.
Информацията за пътниците е противоречива – засега се знае, че сред 92-та пасажери има 68 музиканти от военния ансамбъл "Александров", деветима журналисти и осем членове на екипажа. До момента служители на Министерството на извънредните ситуации (МЧС) са извадили телата на десет от загиналите.
Руският президент Владимир Путин нареди на премиера Дмитрий Медведев да сформира държавна комисия, която да следи хода на разследването.
Според руските медии трагедията се е случила, докато самолетът е набирал височина, но екипажът не е подавал сигнал за бедствие.
В момента служители на МЧС и Следственият комитет работят на мястото на трагедията. Специалистите проучват иззетата предполетна документация и разпитват длъжностните лица, ръководителите на полета и техническия персонал на летището.
Към момента експертите работят по три версии за трагедията.
1. Техническа неизправност
Според генералния директор на асоциация "Аеропорт" към гражданската авиация Виктор Горбачов, има вероятност самолетът да не е имал достатъчно мощност при излитането.
"Явно нещо се е случило с двигателите. Към момента не знаем какво и не можем да гадаем: дали е горивото или отказ на двигателите... Излитането, разбира се, е най-сложният момент при един полет. Просто не му е достигнала мощност, скорост и самолетът е паднал в низходяща спирала", смята експертът.
Разбилият се лайнер е в експлоатация от 1984 година. За последно е бил ремонтиран през 2014 г., а през септември тази година е минал планово техническо обслужване. Според Горбачов обаче солидната му възраст не е проблем.
"По цял свят самолетите летат по 30, 50, 60 и повече години. Това няма никакво значение. Бил е в летателна годност и е отговарял на всички изисквания", твърди експертът.
Но не всички анализатори са на това мнение. Според о. р. полковника и военен експерт на ТАСС Виктор Литовкин гражданският авиопарк на руската армия не е в много добро състояние, за разлика от бойната авиация.
"Гръбнакът на гражданската авиация на Министерството на отбраната на РФ са именно самолетите Ту-154, съветско производство, а след рухването на авиопромишлеността през 90-те години на практика не се произвеждат никакви военно-транспортни пътнически самолети за военни", каза експертът.
Министерството на отбраната на Русия нито може да закупи чуждестранни военни самолети, нито има с какво да замени военните Ту-154, добави той.
"Въпреки многобройните следствени проверки, военните продължават да летят на тези самолети", отбеляза анализаторът.
2. Грешка на пилотите
Както съобщи Министерството на отбраната на РФ, пътническият Ту-154 се е управлявал от първокласния пилот Роман Волков с опит от над 3000 летателни часа.
"Екипажът на самолета е един от най-опитните. Те на няколко пъти са ескортирали на същия борд полетите на Су-30, Су-35 и Су-24 до Хмеймим", съобщи източник на вестник "Известия" от силовите структури.
Анализаторите обаче отбелязват, че пилотска грешка е една от основните причини за катастрофата, върху която работи следствието.
"На този етап не се изключва нито една версия за трагедията: като се започне от некачествено топливо и се стигне до терористичен акт. Включително и пилотска грешка, при която самолетът може да е набрал много рязко височина, да е извършил рязък завой и да е полетял надолу в низходяща спирала", каза Литовкин.
3. Терористичен акт
Редица експерти направиха аналогия между трагедията с Ту-154 и взривеният на 30 октомври 2015 г. пътнически самолет Airbus 321-231, извършващ полет от Шарм ел Шейх до Санкт Петербург.
Преди година терористи заложиха бомба в багажното отделение на самолета. 22 минути след излитането самолетът се разпадна във въздуха и падна на земята от няколко хиляди метра височина.
Този път трагедията се случва седем минути след излитането.
"Метеорологичните условия са били добри, така че и да се е случило нещо със самолета или двигателите, той е трябвало да направи обратен завой и да планира по посока на летището, за да кацне в крайбрежната зона. А той е започнал рязко да пада. Обикновено това се получава в случаите, когато възниква нещо извънредно и неочаквано, при взрив или счупване. Поначало при тези самолети може да се отчупи само опашката", каза в ефира на "КоммерсантЪ FM" майорът от руските ВВС и пилот-инструктор Андрей Краснопьоров.
По думите му във всички други ситуации пилотът може спокойно да съобщи на диспечера за проблема и да подаде сигнал за бедствие. Само че не го е направил.
"Значи се е случило нещо необичайно и внезапно на седмата минута от полета. Затова не мога да виня екипажа, но и техниката не може толкова рязко да се счупи... дори намериха човек, пострадал от отломките на самолета в крайбрежната зона. Това показва, че отломките са се разхвърчали хаотично на земята, което пък означава, че самолетът се е взривил във въздуха", добави пилотът.
Източник: Руски дневник
Стани приятел на Поглед.инфо във facebook и препоръчай на своите приятели


title: Чешкият президент се обяви срещу приема на мюсюлмански мигранти

maintext:
/Поглед.инфо/ Чешкият президент Милош Земан се обяви в коледното с обръщение срещу приемането на мигранти от мюсюлмански държави.
Според него терористичната заплаха ще се засили, ако в страната му се появи ислямска общност.
„Днес никой вече не се съмнява във връзката между мигрантската вълна и терористичните атаки. Приемането на бежанци може да стане питателна среда за терористични актове“ посочи чешкият президент. Той припомни терористичните актове в Европа тази година и по думите му мюсюлманските бежанци не могат ефективно да се интегрират в чешкото общество.
„Именно затова аз съм срещу приемането идните две години на 6200 бежанци на нашата територия въз основа (на принципа) на така наречената доброволност. Нямам нищо против да помагаме (на бежанците) на тяхна територия или съседни държави“, добави Милош Земан.
Прага / Чехия
Източник: БГНЕС
Стани приятел на Поглед.инфо във facebook и препоръчай на своите приятели


title: Данъчна амнистия в Аржентина извади на светло $ 90 млрд.

maintext:
/Поглед.инфо/ Аржентинците са декларирали 90 милиарда долара по време обявената през август данъчна амнистия, съобщи финансовият министър Алфонсо Прат – Гай.
Според него, в резултат на амнистията, в държавната хазна вече са влезли 82 милиарда песос (5,2 милиарда долара). "235 хиляди аржентинци решиха да платят данъците си и да излязат на светло", - каза Прат - Гай, като подчерта, че Аржентина "значително надвиши резултатите от данъчните амнистии в други страни в региона, включително Чили."
Парламентът на Аржентина одобри закон за данъчна амнистия в края на юни. Според инициативата, аржентинците могат да легализират недекларирани доходи и сметки в чужбина, като заплатят на държавата от 0% до 15% или като купят държавни облигации. Действието на закона не се отнася за представители на съдебната, изпълнителната и законодателната власт, както и за близките им роднини.
Буенос Айрес / Аржентина
Източник: БГНЕС
Стани приятел на Поглед.инфо във facebook и препоръчай на своите приятели


title: Кремъл ще приветства участието на Кисинджър в подобряването на отношенията САЩ-Русия

maintext:
/Поглед.инфо/ В Кремъл смятат бившия държавен секретар Хенри Кисинджър за един от най-мъдрите политици, който притежава дълбоки познания в сферата на руско-американските отношения.
Това заяви президентският говорител Дмитрий Песков, коментирайки информацията в немските медии, че Кисинджър може да посредничи между Москва и Вашингтон при президента Доналд Тръмп.
„Ако тези експертни знания и натупаният през десетилетията богат опит се окаже необходим, ние само бихме приветствали това“, посочи Песков. „Но безусловно тази необходимост и прилагането на опита не е наша работа, това е работа на нашите американски колеги и ние не може в това да се бъркаме“, добави говорителят.
93-годишният Кисинджър е сред малкото американци, които редово се срещаха с Владимир Путин.
Той е бил президентски съветник по въпросите на националната сигурност (1969-1975 г) и държавен секретар на САЩ през 1973-1977 година. Той е един от архитектите на политиката на разведряване. През 1973 година бе удостоен с Нобеловата награда за мир заради полята му Парижките споразумения за край на войната във Виетнам. /ТАСС
Москва / Русия
Източник: БГНЕС
Стани приятел на Поглед.инфо във facebook и препоръчай на своите приятели


title: Албания изготви програма за албанските партии в Македония

maintext:
/Поглед.инфо/ За по-малко от две седмици албанският премиер Еди Рама извика на среща в Тирана лидерите на албанските партии, които спечелиха депутатски места в новия македонски парламент.
На срещата в Тирана присъстваха Али Ахмети от ДСИ, Билал Касами от Движението "Беса", Зиядин Села от Албанския алианс и Мендух Зендели от НДП. Четиримата, заедно с Рама, подписаха "Обща програма за изпълнение от следващата и всички бъдещи правителства".
Самият Рама публикува снимка в своя профил с надпис - "По братски".
В програмата, която е подписана от четиримата лидери се подчертава, че "целта е постигането на пълна равноправност и вкарването на нова точка в Конституцията на Република Македония, че тя е многонационална държава". Албанците трябва да получат статут на държавотворчество в страната, а албанският език и национални символи да се използват на цялата територия на страната.
Според излизащия в Тирана в."Коха" документът ще бъде подписан и от Демократическата партия на албанците.
Сред исканията са и задължително участие на албанци в службите за сигурност, полицията и правосъдието.
Очаквайте подробности.
Тирана / Албания
Източник: БГНЕС
Стани приятел на Поглед.инфо във facebook и препоръчай на своите приятели


title: “Джихадист” пресече границата между Дания и Германия

maintext:
/Поглед.инфо/ Мъж, облечен като джихадист и размахващ знамето на Ислямска държава (ИД), пресече границата между Дания и Германия, без да бъде спрян от никого.
Търсачът на силни усещания, наричащ себе си Влад Тапеш, заснел на видео стореното от него и го разпространил в социалните мрежи. Той обяснява стореното от него като „показване колко патетична е границата между двете страни“, съобщи в. „Дейли Мейл“.
Тази случка е само дни след терористичната атака срещу коледен базар в Берлин, след която германските власти бяха критикувани за това че са позволили на Анис Амри да се измъкне от страната без проблеми.
„Датчанин, облечен като член на ИД, със знаме и пистолет играчка показа колко патетична е границата между Дания и Германия“, написа извършителят към публикуваното си видео. И добавя: „Граничният контрол не съществуваше. Чувствате ли се удобно с нашите отворени граници?“
На непровереното през втори източник видео се вижда, че на границата няма никой в момента, в който мъжът, облечен с маскировъчни панталони, черна фланелка и скиорска шапка на главата, развяващ знамето на ИД, се движи спокойно, размахвайки пистолет.“
Берлин / Германия
Източник: БГНЕС
Стани приятел на Поглед.инфо във facebook и препоръчай на своите приятели


title: "Политико": Кисинджър може да посредничи между Тръмп и Путин

maintext:
/Поглед.инфо/ Бележитият американски дипломат Хенри Кисинджър се връща на сцената. А би ли могъл да посредничи за сделка с Русия?
През 90-те години легендарният бивш държавен секретар на САЩ Хенри Кисинджър, който става световен консултант, се среща с интересен млад руснак и дълго го разпитва за средата, от която произлиза.
„Работих в разузнаването”, казва накрая Владимир Путин, според “От първо лице” – излязла през 2000 година автобиография, сглобена от многочасови интервюта с тогава неизвестния руски лидер. На което Кисинджър отговорил: „Всички почтени хора започват в разузнаването. Аз също”.
Докато Путин се изкачва в йерархията на Кремъл, за да стане накрая президент автократ, какъвто е днес, той и Кисинджър поддържат сърдечно разбирателство, дори когато САЩ и Русия се отдалечават един от друг.
Бивш американски посланик наскоро си спомни, че Кисинджър е един от малцината американци, който често се срещат с Путин, заедно с кинозвездата Стивън Сегал и изпълнителния директор на „ЕксънМобил” (ExxonMobil) Рекс Тилърсън – вероятният следващ държавен секретар.
Сега, след като Доналд Тръмп даде да се разбере, че желае по-тясно сътрудничество с Москва, 93-годишният Кисинджър се очертава като потенциален посредник – като се среща отделно с новоизбрания президент и го ласкае публично. Подобно на Тръмп, Кисинджър също постави под съмнение изводите на разузнавателните агенции, че Русия се е опитала да повлияе на изборния резултат в полза на Тръмп, и каза на неотдавна интервюирал го журналист: „Имаше кибератаки от тяхна страна, но ми убягва как точно са използвали това”.
Някои изразиха учудване какво намира изтънченият и умен бивш топ дипломат в безочливия и цапнат в устата Тръмп. Но онези, които наблюдават Кисинджър, казват, че с премисленото си поведение този реалист във външната политика десетилетия наред е успявал да се сработи с всякакви крале и президенти. И Тръмп може да намери идеално занимание за Кисинджър – архитекта на разведряването със Съветите през 70-те – да осъществи отдавнашната си цел за затопляне на връзките между двамата противници от Студената война.
Години наред Кисинджър настояваше, че насърчаването на по-добро равновесие на силите между САЩ и Русия ще подобри световната стабилност. Скептиците обаче се опасяват, че този подход ще принесе в жертва други ценности и ще възнагради лошото поведение на Кремъл, включително и предполагаемата намеса в изборите, нахлуването в Украйна и подкрепата за сирийския диктатор Башар Асад. Стои и въпросът какво точно ще получи самият Кисинджър от новото „презареждане” с Русия: встрани от разширяване на репутацията му на човек с лесен достъп до двама големи световни лидери, потайната консултантска фирма на бившия държавен секретар Kissinger Associates Inc. може да получи тласък в бизнеса.
„Мисля, че Кисинджър готви дипломатическа офанзива”, казва Марсел ван Херпен – специалист по Русия и критик на Путин, който ръководи фондацията „Сисеро” – холандски мозъчен тръст. „Той е реалист. Най-важното за него е международното равновесие, въобще не става дума за човешки права или демокрация”.
Помощниците на Тръмп не коментират връзките на новоизбрания президент с Кисинджър, който беше държавен секретар и съветник по националната сигурност по времето на администрациите на Ричард Никсън и Джералд Форд. Източници, близки до преходния екип, казват, че магнатът от Манхатън е очарован от Кисинджър, както са очаровани и други висши държавници като Робърт Гейтс и Кондолиза Райс, към които той се е обръщал за съвет по политически въпроси и комплектуване на екипа си.
Кисинджър и Тръмп са си говорили по много поводи, а след изборите на 8 ноември са имали поне една среща на четири очи.
А Кисинджър, за изненада на по-широката група взимащи решения за външната политика лица, се е изказвал с възхищение, макар и внимателно, за явлението Тръмп. Дори след като Тръмп говори лично с президента на Тайван – ход, който разгневи Пекин и беше срещу политиката за „един Китай”, която Кисинджър договори през 70-те, бившият държавен секретар изрази увереност, че милиардерът ще продължи дипломатическите традиции на САЩ с Китай.
Сътрудници на Кисинджър са във връзка и с други хора от орбитата на Тръмп. Високопоставен помощник на Кисинджър – Томас Греъм, се спряга на по-ниско ниво в преходния екип като потенциален посланик в Русия, казва източник, близък до тези разговори.
Греъм се е срещал със служители на комисията по външна политика в Капитолия миналия месец, придружен от други анализатори на Русия, казват четирима души, запознати със срещата. Греъм е търсил и срещи в Сената. Изглежда Греъм се опитва да определи кои са хората, които споделят сходни възгледи за Русия и имат връзки с преходния екип на Тръмп, казаха трима запознати.
Кисинджър похвали и избора на Тръмп за следващ държавен секретар в лицето на Тилърсън, отхвърляйки загрижеността, че президентът на „ЕксонМобил” е твърде близък с Кремъл. „Щеше да е безполезен начело на „Ексон”, ако не беше приятелски настроен към Русия… Въобще не чувам такива опасения”, каза Кисинджър на събитие в Манхатън. „Никой не може да отговори на всички изисквания за поста държавен секретар. Мисля, че е добро назначение”.
Фирмата на Кисинджър не разкрива кои са клиентите й, съгласно лобистките закони. Веднъж фирмата заплаши да съди Конгреса, като реакция на призовка с искане да разкрие списъка с клиентите си. В миналото е съветвала American Express, Anheuser-Busch, Coca-Cola и Daewoo. Фирмата обаче е собственост на американско-руски бизнес съвет – търговска група, която включва ExxonMobil, JPMorgan Chase и Pfizer.
Лице, запознато с виждането на преходния екип на Тръмп по националната сигурност, предупреди за това да не се възлага прекалено много на отношенията Тръмп-Кисинджър. Новоизбраният президент, каза източникът, „се възхищава на репутацията и задълбочеността му, но не е задължително да е убеден в светогледа на Кисинджър”.
Това може да е вярно, когато става дума за Китай, чест обект на гнева на Тръмп, и необходимостта от запазване силата на НАТО, за чиято безполезност Тръмп говори многократно. Но желанието на Тръмп за по-топли отношения с Русия е едно от по-трайните му становища, и той може да намери съответствие с гледището на Кисинджър.
През последните години от управлението на Джордж У. Буш, когато отношенията с Москва се влошаваха, Кисинджър обедини усилия с тези на Евгений Примаков – бивш руски министър-председател и ръководител на руската търговско-промишлена камара, за да съпредседателстват работна група, насочена към двустранните отношения. Путин благослови начинанието. Според Кисинджър, Буш също се надявал, че инициативата ще даде положителни резултати, дори през 2008 година сформира група от членове на екипа му по национална сигурност, която да се запознае с работата й. Но резултатът беше най-малкото скромен: Русия изпрати войски в бившата съветска република Грузия през август 2008 година, разгневявайки администрацията на Буш, която наложи ограничени санкции.
Когато Барак Обама стана президент след Буш, той търсеше помощта на Кисинджър за общуването си с Путин. Среща през 2009 година между Кисинджър и Путин помогна да се положат основите на нов договор за контрол на въоръженията като част от усилията на Обама „да презареди” отношенията с Русия. Кисинджър остана включен в преговорите за въоръженията през 2010 година, както се вижда от електронните писма на тогавашния държавен секретар Хилари Клинтън, разпространени от Държавния департамент. Но накрая и това презареждане се провали, по причини, които включват чувството за безсилие на Путин от подкрепата на САЩ за разширяването на НАТО и ЕС, които, според него, застрашаваха руското влияние в държави като Украйна.
В реч през февруари, посветена на Примаков, който почина миналата година, Кисинджър очерта възгледите си за това как трябва да работят американско-руските отношения. „Дългосрочните интереси на двете държави включват свят, който преобразува съвременните сътресения и тенденции в ново равновесие, което да е все по-многополюсно и глобализирано”, каза той. „На Русия трябва да се гледа като на съществен елемент от всяко ново световно равновесие, а не на първо място като на заплаха за САЩ”.
Що се отнася до Украйна, която загуби Кримския регион, след като Русия го анексира през 2014 година и още се сражава с подкрепяни от Русия сепаратисти в източните си райони, Кисинджър е на мнение, че тя не трябва да бъде канена да се присъедини веднага към Запада. „Украйна трябва да бъде вградена в структурата на архитектурата на европейската и международната сигурност така, че да служи като мост между Русия и Запада, а не като преден пост на всяка от страните”, каза Кисинджър.
Той призова също САЩ да си сътрудничат с Русия, която използва безразборни въздушни удари, за да помогне на Асад да смаже бунтовническите сили. „Съвместими американско-руски усилия, координирани с други големи сили, могат да създадат модел за мирни решения в Близкия изток и вероятно на други места”, съветваше той по онова време.
Стивън Пфайфър – бивш американски посланик в Украйна, отбеляза, че още не е ясно колко далече ще отиде Тръмп, за да устрои Русия. Новоизбраният президент избра за министър на отбраната Джеймс Матис, генерал от резерва, който гледа на Москва като на голяма заплаха. А Тръмп, който се гордее с уменията си да сключва сделки, може накрая да стигне до извода, че Русия няма кой знае какво да предложи.
„Ще постигне ли Тръмп по-добри отношения с Русия без да получи нещо в замяна от гледна точка на по-добро поведение?” , попита Пфайфър. „Ако сме готови да приемем това, което те вършат в Сирия, Крим и Източна Украйна, можем да имаме по-добри отношения, но ще сме пожертвали други интереси и не е ясно какво ще получим за това”.
В интервю за Си Би Ес, излъчено тази месец, Кисинджър се изказа и за Тръмп, и за Путин по начин, който предполага уважение, но не непременно благоговение.
Кисинджър каза, че „Тръмп има възможност да остане в историята като много значим президент”. Заради възгледа, че Обама е отслабил американското влияние в чужбина, „някой може да си представи, че се появява нещо ново и забележително”, от администрацията на Тръмп, каза той. „Не казвам, че това ще стане. Казвам, че е изключителна възможност”.
В същото време Путин е „герой на Достоевски”, каза Кисинджър. Той е човек със силно чувство за единение, вътрешна връзка с руската история, така както той я вижда”.
Кремъл го прие като комплимент. „Кисинджър познава страната ни много добре, познава писателите и философите ни, затова такива сравнения от неговата уста са твърде положителни”, каза говорител на руското правителство, и добави, че Кисинджър „притежава дълбоки, а не повърхностни познания”.
Ню Йорк / САЩ
Източник: БГНЕС
Стани приятел на Поглед.инфо във facebook и препоръчай на своите приятели


title: Турция и Русия изготвиха план за цялостно примирие в Сирия

maintext:
/Поглед.инфо/ Турция и Русия съгласуваха план за цялостно примирие в Сирия, съобщи Анадолската агенция.
По данни на агенцията, планът ще бъде предоставен на страните в конфликта в Сирия. Договореностите предвиждат прекратяване на бойните действия в полунощ на 29 декември и не се отнасят за терористичните организации.
Планът обхваща всички райони на Сирия, където се водят сражения между правителствените войски и групировките на въоръжената опозиция. /ТАСС
Анкара / Турция
Източник: БГНЕС
Стани приятел на Поглед.инфо във facebook и препоръчай на своите приятели


title: Путин не поздрави Порошенко с настъпването на Новата година

maintext:
/Поглед.инфо/ Президентът на Русия Владимир Путин поздрави с настъпването на Новата година и Коледа ръководителите на всички страни, освен президента на Украйна Петро Порошенко, предаде в петък (30 декември) "Известия".
Поздравителни телеграми ще получат лидерите на Азербайджан, Армения, Беларус, Казахстан, Киргизия, Молдова, Таджикистан, Узбекистан и Туркмения. Послания са изпратени на президентите на Южна Осетия, Венецуела, Турция, Финландия, Индия, на ръководителите на правителствата на Израел и Япония, съобщи пресслужбата на Кремъл.
Президентът Путин изпрати поздравления също така на римския папа Франциск и на министър-председателя на Великобритания Тереза Мей, на канцлера на Германия Ангела Меркел, краля на Испания VI, председателя на КНР Си Цзинпин, на избрания за президент на САЩ Доналд Тръмп, на председателя на Държавния съвет и на Министерския съвет на Куба Раул Кастро.
Източник: Известия
Стани приятел на Поглед.инфо във facebook и препоръчай на своите приятели


title: Последният конвой с бунтовници и семействата им напусна Алепо

maintext:
/Поглед.инфо/ Последната колона от 15 автомобила и 4 автобуса с бунтовници и семействата им напусна тази вечер източните квартали на сирийския град Алепо, съобщи правителственият телевизионен канал „Ал Ибхария”.
Медията допълва, че всеки момент сапьори ще започнат разминирането на районите, които бяха под контрола на опозицията.
Очаква се, че сирийското военно командване ще направи специално изявление за окончателното освобождение на Алепо.
По-рано в града пристигна последната група ранени цивилни и доброволци от шиитските селища Ел Фуа и Кефрая.
Съгласно договореностите, извеждането на бунтовниците от Алепо ставаше успоредно с евакуацията на шиитите от обсадените райони на провинция Идлиб. /ТАСС
Дамаск / Сирия
Източник: БГНЕС
Стани приятел на Поглед.инфо във facebook и препоръчай на своите приятели


title: Защото Русия граничи с Бога

maintext:
/Поглед.инфо/ Или произход а видовете в периферията на континента.
Човекът, когото наричат русофоб, е прозападно ориентиран, англосаксонски патриот, демократ и либерал. В България е десен и антикомунист. Рядко ляв. Важно е да се отбележи, че съзнателно или несъзнателно този човек се преживява като антропологична норма, като образец за глобално разпространение. Разполага с мандат от историята за „нормализация” на света. „Периферията” подлежи на либерално обучение и демократична стандартизация по американски образец. Периферията иска това, но не на всяка цена знае какво иска или може да го изрази. Дълг е да чуем и това, което тя не казва, но би искала да каже. Ние сме тълкувателите. Разнообразието на културите е неравенство на културите. Слабо модернизираните култури съзерцават предразсъдъци и суеверия, наричани „ценности”, и влачат жалко съществувание на лишени от икономически растеж. Нуждаят се от „инвестиции” и просвещение. Америка има месианско предназначение да демократизира света. Русия пречи.
С това леко карикатурно самомнение на „вечно дете” (puer aeternus) в „зряла либерална възраст” този човек е най-често, ако не и задължително – русофоб. Доколкото Русия е нелиберална страна. Вечно нелиберална.
Русофобското клише гласи следното: Русия е евразийски имперски комплекс с вътрешно присъщ деспотизъм и непредвидимо външно поведение. Излъчва заплаха. Ще ни нападне.
***
Чисто психологически русофоб е всеки, който подозира руснаците повече, отколкото е абсолютно необходимо. Тази иронична дефиниция съдържа опасна аналогия с антисемитизма, някои нарекоха русофобите „антисемити на XXI век”.
Руснаците са нещо като евреи с хубава литература.
Врагове на цивилизацията с поетичен дар.
Русия не покрива либералнодемократичните критерии за принадлежност към цивилизования свят. Русия е неизлекувано свързана с комунистическото си минало и което в представата на типичния либерал е още по-лошо – с православно-християнската си традиция. Това, което няма да ни простят никога, е православието, каза неотдавна външният министър на Руската федерация Сергей Лавров. Намирам тази констатация за напълно правдоподобна.
***
Българският либерал в качеството му на русофоб плаши себе си и другите, или поне така изглежда. Като казвам изглежда, имам предвид случаите на служебна симулация, при която подозрението е занаят и се пее като ария при тържествени поводи... Съществуват медии и неправителствени организации с подобна мисия, но има и безкористно уплашени лица, субекти на автентичен страх. Съществуват и пасивно въвлечени в общия пропаганден хор, имитативни жертви на прословутата хибридна война. Има и русофобска тълпа.
Наемниците на русофобската нива са интересни като социална група. Тази категория е антропологически близнак на късната комсомолска номенклатура, на младите партийни надежди и отчасти на хуманитарната интелигенция от онзи период. Тези хора са любители на кариерата, стандарта и западния „стил”. Това е породата на аривистите, на „предопределените” за кариера. Прехвърлят се от конюнктура в конюнктура с лекотата на вродени опортюнисти. Като акробати на кариерата, сноби на успеха.
Същата подбуда, която ги направи членове на комунистическата партия, без терзания и скрупули след Солженицин, „Солидарност” и Пражката пролет, ги тласка днес да се снимат пред американското посолство около съответния чиновник в смирената поза на обслужващ персонал. Не съвпадат поименно с предишните, но са същите – по дух и предназначение. Самонаети стражи на новата идеологическа ортодоксия. Мизерията на участниците в подобно събитие като това пред посолството произтича от обстоятелството, че строеният либерал с претенции е посмешище, жалка картина. И още, защото „тези от посолството” отдавна не са посланици на свободата, а изнервен хегемон в упадък, който опропасти Близкия изток от глупост и алчност обезкорени милиони и постави Европейския съюз, на който сме член, на ръба на пропаст. Това стига за нещо като сепване, не мислите ли?
***
Хрумва ми и една закачлива дефиниция на български либерал, западник и русофоб: това е всеки, готов да се снима между Хилъри и Тръмп и да изглежда поласкан. И обратно: всеки, който отказва да се снима или не изглежда поласкан, е „путинист”. Това се нарича логодрама: себеразбиране чрез етюд на въображението, от който се придобива самопознание на идиот или на осмислен.
Колкото до Хилъри и Тръмп, тези двамата ми се струват пълноценен апокалиптичен знак, финална обобщаваща гротеска. Битка на буфон и вещица за трона на Разума. Такъв стенен гоблен е редно да увисне във всеки офис на „Отворено общество” и да виси там до трансджендърния президент. И после той да увисне...
***
Либералната интелигенция загуби критичния си патос, издребня. При Живков имаха повече „сол”. Антитоталитарната конюнктура им зададе тон, извиси ги до идейно и морално несъгласие, до нещо подобно на плахо дисидентство. Сега са „лоялни”. Мъчат се да съвместяват мотаенето около властта с оценъчен радикализъм, но нищо не излиза, а става още по-лошо. Понеже не смеят да съдят действащата власт, наречена „Бойко”, нито евроатлантическата сила, „за да не налеят вода в мелницата на комунистите”, и по-съкровено, „за да не си стрелят в крака”, избират смехотворни жертви като Рашидов, за да стоварят върху тях диспропорционалия си гняв на „граждани”. Набавят си престиж и самоуважение. Има във всичко това и нюанс на чисто гол ентусиазъм, разбира се, граждански патетичен и самосъзерцателно суетен. Нещо от това, което се нарича „селфи“. Фейсбук патология.
***
Антикомунистическият им патос заглъхва напоследък, което само по себе си е облекчение, но има и такива, които упорстват с постоянството на обсебени. Един например казва, че е „тъжен”, защото „комунизъм ни залива отвсякъде”, и намеква, че е готов да умре, за да признаят тази „очевидност”. Развива кариера на зрящ между слепци. Има и една леко маниакална категория на професионални „протестиращи”, които се разхождат наоколо с компютър на гърба и едва се сдържат да не извършат нещо историческо. Дебнат в мрежата агенти на руската пета колона. Търсят солдати на хибридната война.
Но е вярно, че антикомунизмът губи височина, сега „Путин” е шик – полковникът от КГБ с монголоидна физиономия. Чингиз хан е на източната граница.
Странно, когато заговорят за геополитика, автоматически споменават „пари”. Някой някому плаща. Но ако е вярно, че този, който не умира от глад, е съмнителен (Чоран), сигурно е вярно и че този, който е добре нахранен, е несъмнен. Личи му. Метафизически въпрос е дали убеждението отвежда при този, който плаща, или този, който плаща, отвежда при убеждението. Моето мнение е, че възнаграждението затвърждава убеждението, напълно и до последния детайл под гаранцията на строга автоцензура. При това положение въпросът за произхода на убеждението е изтласкан за удобство в подсъзнанието, за да почива там, засекретен под седем печата. Не е зле да се помни все пак, че ако подкупът в някои от случаите се нарича „проект, спечелен честно”, а в други „вестник, сайт или списание”, то неговата същност на плащане с поръчана музика въобще не се променя. Затова пререканието между филите и фобите за първенство по критерия за финансова обвързаност ми се струва деликатен и труден въпрос. Има и казуси на щастливо съчетание на убеждение с възнаграждение, но колко често и в каква пропорция – не ни е дадено да знаем. Добавям, че по правило и стара традиция колонизаторите предлагат пари, за да видят кой ще протегне ръце със здрав варварски апетит и неудържима склонност „да се цивилизова”. Така рекрутират „елитите”...
***
Българските комунисти са съветофили, а не русофили. По този въпрос трябва да има яснота. За несъвпадението може да се говори много, но засега само това: разликата е вероизповедна. И двете категории са вярващи, но едната е безбожно вярваща. А от утопиите, както е известно, произтичат „следствия”. За тези следствия разказват Солженицин, Шаламов, Гросман... В задния двор на утопията са „складирани” ужаси. Навън са възклицанията и парадите. Навън е операта на открито с мумията на Ленин в „абсолютния център”. Комунистите са необратимо съблазнени от тази естетика, за тях всичко това е спомен от рая.
Левите от по-новите поколения са пълноценни либерали и доколкото мога да съдя, симпатизанти на съветските социални завоевания. Те са напълно интегрирани в доминиращата либерална култура, но имат към нея социални претенции. Не приемат режима на глобалната олигархия, на транснационалния корпоративен диктат. Вълнува ги социалната справедливост, каузата на излъгания и беззащитен човек. Левите знаят кой е на световния връх и какви ги върши. В това е силата им. Но това, което недооценяват, е, че „Америка днес е съдба на света” (Alasdair Macintyre) и че зависимост дебне отвсякъде, включително и от собствения им либерализъм. Лява реформа в системата на късния либерален капитализъм е чиста утопия, реторическо упражнение в стил Сандърс. Олигархичният капитализъм е либерализъм в развитие, структурирана по вътрешна логика пазарна стихия. Така е по правилата на късномодерните нрави, монетарния култ и „високите технологии”. Транснационалният плутократичен елит не се отчита пред националните общности и не подлежи на политически контрол, а го упражнява задкулисно, за свое удоволствие. Този елит се рее недосегаем над всички „правила”. Няма кой да арестува „собствениците”. Иначе Хилъри Клинтън щеше да е в затвора, а тя ще е в Белия дом.
Ако Америка е съдба на света, и „Голдман Сакс” е съдба на света.
(Сорос не е съдба, а свобода...)
***
Русия е антибуржоазна страна по „инстинкт” и традиция. Руснаците не почитат парите и когато ги обичат, по-чувствителните ги имат за сатанинска мистерия. In God we trust на доларовата банкнота е кощунствен синтез на Бог и Мамон. Доларът не е икона. Съществува руска традиция на недоверие към богатия. Калвинистката теория за преуспелия като предопределен за вечно спасение (по Вебер) е за руския православен човек съвършено безумна идея, извращение и нонсенс. На богатия прилича да се кае и да раздава. И не е вярно, че парите не миришат.
***
Призванието на Русия е да накаже силния за неговата наглост, казва Александър Панарин, един забележителен руски мислител. Русия има „загадъчното свойство”, казва той, да привлича слабите за реванш срещу силните. Руският егалитаризъм отхвърля глобалната плутократичната йерархия като зло неравенство. На върха са грешните. Негодниците привличат парите, както лампата насекомите (Давила). Този глобален елит със самомнение на планетарен собственик преживява Русия като намек за апокалипсис, за откровение и съд. Русия е по темперамент и дух „опозиция” и „покровител”. Русия привлича и плаши, очарова и отблъсква. Това е, струва ми се, вярно извън всички политически съображения, неясноти и спорове. В аурата на тази страна има нещо прекалено, почти монструозно и същевременно привличащо. Държавите граничат една с друга, а Русия граничи с Бога, казва Рилке. Оттук и гравитацията на Изток, духовната русофилия...
Русия излъчва безпокойство, трудно удържано равновесие и риск. Това ще трябва да бъде признато. Руският „властен вертикал” предполага послушание и мощна административна опека. На дъното е хаос и потенциален бунт. „О, бурь уснувших не буди, под ними хаос шевелиться” (Тютчев). Но руският бунт се отлага при външна опасност, това е важно да се помни... Родината е свещена категория, олтар. От което следва неочакван практически извод: докато НАТО обикаля руската граница, Путин може да бъде спокоен, или както се изразяват на жаргон – да „отдъхва”. Заплахата срещу Русия отменя руския бунт и консолидира властта. А това означава, че НАТО, тази неумна машина, охранява руската власт, пази я от себе си самата. НАТО – бодигард на Путин. Весел парадокс...
***
Американската външна политика се движи по инерция от провалена неоконсервативна клика на бивши троцкисти, неспособни да научат каквото и да е от собствените си провали. Тези хора не могат да се променят, те са вцепенени в стари навици (Доминик Ливен). Наричат тази порода доктринери „остатъчни елити” (residual elites), оцелели от “студената война”. Хора с дихотомизирано съзнание, нарцистични фантазьори на „американската изключителност”.
„Натискът на изток” (Drang nach osten) твори „реактивни русофили”, хора, отблъснати от истеричната пропаганда и уплашени от хазартното поведение. Тласкат нещата лекомислено към втора Кубинска криза. А за всеки човек със здрава глава е ясно, че глобалните предизвикателства и ислямският тероризъм предполагат интелигентен стратегически компромис и нова многополюсна структура на глобална сигурност. Идеята за отлагане на тази задача, „докато довършим Путин”, е углавна глупост, блян на психопати.
***
Путин е стилизиран от официалната пропаганда като лукава евразийска персона, изтърван на свобода бандит. Изкушавам се да предположа обаче, че някои от западните лидери го преживяват амбивалентно, със смесени чувства на респект, завист и деструктивни фантазии. Ревнуват пълнотата на неговата власт от позицията на собствената си всеобщо разгадана немощ. Мотаят се на сцената „слаботелесни“, сравняват потентността и униват. Но са група и си шепнат козни. Имат „кауза“. Мъчи ги джендърната справедливост...
Необявената истина е, че американският управляващ елит иска от Русия да умре, а тя отказва. Това е „скандалът”. Самоубийството на Русия им се струва естествен и справедлив изход, пропорционален акт на покаяние за съветския период и сталинските репресии. Но истината е, че тези хора искат покаяние не за „период”, а за факта на руската наличност. Русия е вредна. Солженицин писа по този въпрос с голямо огорчение... Въпреки едностранните концесии от страна на Горбачов и Елцин западното партньорство беше отказано. Не комунизмът, а Русия е на прицел. Тя е врагът.
Рухването на СССР и дезинтеграцията на Руската федерация са американски трофей от “студената война”, първото събитие предполага второто в строга и „справедлива” последователност. Или либерализация по западен образец, или натиск до дезинтеграция. И двата варианта целят историческо заличаване, това е видимо с просто око. „Територията със суровините” подлежи на анексия. Предложението за либерализацията по западен модел е без съмнение скрита форма на „окончателно решение”. Русия под президентството на Ходорковски или на някой друг от този род ще бъде сервирана като подарък на Америка за първия Ден на благодарността. Заедно с пуйката.
Русия не може да претендира за цивилизационно своеобразие и специфичен културен тип, Русия е чисто и просто недъгав Запад, вечно изоставащ ученик с укоримо поведение. Русия трябва да бъде разтворена наоколо в широкия „атлантически контекст” или капсулирана в смалена площ под строга карантина. Няма терапия за руския ген.
***
Това ни връща към аналогията с антисемитизма и предложената „иронична дефиниция” на понятието русофоб. Русофобията, подобно на антисемитизма, съдържа несъобщим ирационален остатък, съкровена антипатия и страх. Рационалният анализ на руските несъвършенства е задача на „благоразумното подозрение”, но то не обяснява дълбинната антипатия, чистото отрицание на „руския факт”. Същественото се изплъзва. А то е това, което никога няма да простят. Няма да простят „Вечната Русия“ (Мамлеев). Късният постмодерен либерализъм и православно-християнската традиция са идеологически абсолютно несъвместими. Обстоятелството, че руската държава реално или номинално защитава „традиционните ценности“, вбесява любителите на постмодерната „свобода“ и поляризира отношението към съвременна Русия. Сблъсъкът е мирогледен и отива надълбоко...
***
И накрая нещо утешително и един въпрос.
Ревизия на българската геополитическа ориентация не се предвижда освен при драматична дестабилизация на световната конюнктура. Преориентацията е възможна само в ядрен облак. Сиреч невъзможна. Каква им е тогава Хекуба на русофобите, защо този трепет и защо този Путин? Има само един отговор. Русофобията е идентификационен репер. Без Путин българската десница е немислима. Без Путин десните са нищо. Нула.
А с него са всичко.
С него са ловци на покемони.
Източник: Нова Зора бр. 43 / 2016 г.
Стани приятел на Поглед.инфо във facebook и препоръчай на своите приятели